«Урысей телеком» ПАО-м и мылъкукIэ
Къэбэрдей-Балъкъэрым шынагъуэншагъэр къыщызэгъэпэщыным хуэгъэпса аппарат-программэ комплексыр 2013 гъэ лъандэрэ республикэм щызэтраухуэ. Мазэ кIуам и 1-м ирихьэлIэу видеокамерэу 356-рэ, гъуэгу хабзэхэм зэрыкIэлъыплъ Iэмэпсымэу 30, цIыхухэм псынщIэу зызыпащIэ пункту 4 Налшык щагъэуващ. Къалэм и дыхьэпIэ-дэкIыпIэхэм, и утыкухэм, щэнхабзэм и IуэхущIапIэхэм, еджапIэхэм, зэхуэсыпIэхэм, бэзэрхэм, уэрамхэм я щытыкIэр, щекIуэкIхэр абыхэм хуиту икIи къабзэу къагъэлъагъуэ.
«Республикэ шынагъуэншэ» къэрал кIэзонэ IуэхущIапIэм и унафэщI Кушмэзокъуэ СулътIанбэч журналистхэм щахуэзам къызэрыхигъэщамкIэ, хабзэхъумэ IэнатIэхэм я IэщIагъэлIхэр зэпымыууэ щытыкIэм кIэлъоплъ, Iэмэпсымэхэм траххэр, къат хъыбархэр зэхуахьэс, ядж, жэщ-махуэ хыщIкIэ яхъумэ, зыхуеинухэр щхьэхуэу ягъэтIылъ.
— Нобэ ирихьэлIэу лэжьыгъэшхуэ зэфIэгъэкIа хъуащ. Техникэр зэтехуэным къаруушхуэ етхьэлIащ, иджы ди аппарат-программэ комплексым дяпэкIэ республикэм и щIыпIэ псоми зыщедгъэубгъунущ. Абы сэбэпынагъыу пылъыр гъащIэм къигъэнэIуащ. Къапщтэмэ, ди Iэмэпсымэхэм я фIыгъэкIэ, щIэпхъаджагъэу 119-рэ нэгъабэ къыщIагъэщащ. Иджырей сервер лъэщхэр къыдогъэсэбэп, абыхэм зэхуахьэсхэр центр хэхам щызэпкърах, зыхуэдэ елъытауэ щызэкIэлъахь. Илъэсым щыщу къэнэжа махуэхэм къриубыдэу иджыри камерэ 77-рэ Налшык щыдгъэувынущ,- къигъэлъэгъуащ Кушмэзокъуэ СулътIанбэч.
«Республикэ шынагъуэншэ» АПК-м и унафэщIым зэрыжиIамкIэ, мы гъэм и щэкIуэгъуэ лъандэрэ сом мелуан 850-рэ и уасэ инвестицэ проект ягъэзащIэ. Ар «Урысей телеком» акционер обществэ зэIухам и мылъкущ. Абы и фIыгъэкIэ мазих дызыхуэкIуэм республикэм и щIыналъэхэмрэ Налшык къалэмрэ видеокамерэу 180-рэ, гъуэгухэм зэрыкIэлъыплъу 74-рэ, цIыхухэм псынщIэу зызыпащIэ пукту 13 щагъэувынущ, хъыбархэр щахъумэ серверхэм хуэди 2,5-м нэскIэ хагъэхъуэнущ, щытыкIэм щыкIэлъыплъыну пэшищ щхьэхуэу къызэIуахынущ.
— Проектым хыхьэу, аппаратым и гъэпсыкIэр лъэщу едгъэфIэкIуэнущ, хъыбархэмкIэ къызэрызэдгъэпэщ щIыкIэр зэрыщыту тхъуэжынущ. Видеосистемэхэм видеоаналитик къалэнхэр ягъэзэщIэнущ. Псалъэм папщIэ, хьэпшып къыщанахэр, цIыху зэхуэсахэр, абыхэм я зыщIыкIэ-зыIыгъыкIэр, я нэкIухэр, абдж къутахэр, мафIэсыр, нэгъуэщI куэди зэхэхауэ ягъэбелджылынущ. Видеоаналитикым и системэхэм къат хъыбархэр АПК-м Iэрыхьэнущ, къэхъукъащIэхэр зыхуэдэр зэщхьэщыхынымкIэ, жылагъуэхэм я шынагъуэншагъэм кIэлъыплъынымкIэ сэбэпышхуэ хъунущ, — къыхигъэщащ къэрал кIэзонэ IуэхущIапIэм и Iэтащхьэм.
КъищынэмыщIауэ, илъэс и пэкIэ УФ-м и Правительствэм зэригъэувам тету , «Къалэ шынагъуэншэ» АПК-м и концепцэм зэрыщыубызыхуам хуэдэу, 01,02, 03 ДДС-хэм (датчикхэм) япыщIа 112 системэхэр муниципальнэ щIыналъищым къыщызэрагъэпэщынущ, а ФДС-хэм серверхэмрэ АРМ-м и операторрэ щызэтраухуэнущ. Республикэм и щIыпIэ псоми а Iэмалым щыхуэкIуэнущ. Апхуэдэу аппарат-программэ комплексым ГЛОНАСС спутник системэм и пкъыгъуэхэр етIанэгъэ хагъэхьэнущ икIи жылагъуэ транспорт псори кIэлъыплъыныгъэм щIагъэувэнущ. Налшык къалэм щылажьэ организацэхэри АПК-м и видеокамерэхэм пащIэну я мурадщ. Ахэр мини 3,5-м щIегъу. Фэтэр куэд хъу псэупIэ унэхэм я щIыхьэпIэхэри зэрыкIэлъыплъ IэмэпсымэхэмкIэ дгъэпсынущ.
— АПК-м хыхьэу нобэ къэдгъэсэбэп видеокамерэхэри, дгъэувхэри фIагъышхуэ зиIэ лIэужьыгъуэм хуэдэщ, хъыбархэр зэIэпызых канал псори связым и оптикэ-волокон линэхэм (ВОЛС) хуэщIащ. Ахэр Мэзкуу къалэм нобэ щагъэувахэм куэдкIэ йофIэкI, — къигъэлъэгъуащ Кушмэзокъуэ СулътIанбэч.
ЗэIущIэ нэужьым «Республикэ шынагъуэншэ» аппарат-программэ комплексым и хэщIапIэр абы журналистхэм яригъэлъэгъуащ, IуэхущIапIэм и къудамэхэмрэ Iэмэпсымэхэмрэ я лэжьэкIэм кIэлъигъэплъащ.
Хьэжыкъарэ Алик.
